
Textul broşurii reproduce predici duhovniceşti 
cuprinse în volumul „Urcuş spre înviere", 
Editura Trinitas, Iaşi, 1998. 



„Cele ce ochiul n-a văzut şi ure- 
chea n-a auzit, si la inima omu- 
lui nu s-au suit, pe acestea le-a 
pregătit Dumnezeu celor ce îl 
iubesc pe Ef (I Corinteni 2, 9). 



în Sfânta Scriptură găsim că Dumnezeu a 
sădit Raiul în Eden, către răsărit, şi a pus acolo 
pe omul pe care 1-a făcut (Facere 2, 8). Ce în- 
seamnă Eden? La aceasta întrebare ne răs- 
punde Sfântul Vasile cel Mare, zicând: „Eden 
se numeşte desfătare" (Exaimeron, Cuvânt 
despre Rai, 1826, p. 61). Dar oare ce fel de 
desfătare era acolo? Trupească numai? Acest 
lucru, fie şi numai a-1 gândi cineva, este o 
necuviinţă! 

Astfel, trebuie să înţelegem o desfătare 
vrednică de Dumnezeu, cuviincioasă lucrării 
Lui dumnezeieşti, desfătare care este potrivită 



sfinţilor. Ascultă pe cel ce zice: Desfătează-te 
în Domnul şi-ţi va împlini ţie cererile inimii 
tale (Psalm 36, 4). Iar în alt loc: Acolo, por- 
nirile râurilor veselesc cetatea lui Dumnezeu 
(Psalm 45, 4); pârâu al desfătării se numeşte 
grădina Raiului, care hrăneşte şi creşte fru- 
museţea acelor saduri gândite, după cuvân- 
tul: Râu care iese din Eden, să adape Raiul 
(Facere 2, 10). 

Ca să înţelegem sădirea vrednică mâinilor 
şi lucrării Bunului Dumnezeu, să ne aducem a- 
minte de cele spuse de Mântuitorul nostru 
Iisus Hristos către ucenicii Săi: Voi sunteţi 
mlădiţele şi Tatăl Meu este lucrătorul, ca cei 
ce sunt sădiţi de Dânsul în casa Domnului şi 
care înfloresc în curţile Dumnezeului nostru 
(cf. Psalm 91, 13; Ioan 15, 1-8). Despre a- 
ceastă sădire duhovnicească şi Sfanţul Apostol 
Pavel zice: Eu am sădit, Apolo a udat, iar 
Dumnezeu a făcut să crească (I Corinteni 3, 6). 
Sfântul prooroc David aseamănă pe cel drept 
cu pomul sădit lângă izvoarele apelor; care 
rodul său va da la vremea sa si frunza lui nu va 



cădea (Psalm 1, 3). Şi iarăşi: Dreptul cafinicul 
va înflori (Psalm 91,12). 

Sfântul Vasile cel Mare zice: „învaţă-te, o- 
mule, ca din nişte învăţături ca acestea să vii 
întru înţelegerea Raiului şi să ajungi la zorile 
dinaintea luminii, unde răsare lumina cunoş- 
tinţei şi unde Raiul desfătării s-a sădit. Şi măcar 
de vei înţelege vreun lucru trupesc primitor de 
sfinţi, în care petrec toţi cei ce au strălucit pe 
pământ în lucruri bune, îndulcindu-se după o 
vrednică răsplătire din darul lui Dumnezeu şi 
din veselia cea adevărată şi fericită, nu cazi 
niciodată din asemănarea cuviincioasă pentru 
Rai" (Exaimeron, Cuvânt despre Rai, p. 61). 

Mântuitorul nostru Iisus Hristos a făgăduit 
Raiul tâlharului credincios, răstignit împreună 
cu El pe Cruce, care, crezând din inimă că El 
este Dumnezeu cu adevărat, L-a mărturisit cu 
gura, iertându-i-se toate păcatele şi auzind: 
Astăzi vei fi cu Mine în Rai (Luca 23, 43). 
Aceasta a spus-o Domnul ca să ne arate că El 
primeşte pe omul care se pocăieşte până în ul- 
timul ceas din viaţă. Vedem şi pe Sfântul A- 
postol Pavel, încă din viaţă fiind răpit până Ia 



al treilea cer, mergând la Rai, unde a auzit 
cuvinte care nu se cuvine omului a le vorbi (II 
Corinteni 12,4). 

în Rai este veşnică veselie, după cum zice 
David: în veac se vor veseli (cf. Psalm 5, 11). 
în Rai lumina drepţilor este de-a pururea. 
Sfinţii Părinţi ai Bisericii iui Hristos au spus 
că Raiul este îndoit, adică simţitor şi gânditor, 
văzut şi nevăzut, după cum şi omul are în sine 
o parte văzută şi una nevăzută, adică trup şi 
suflet (Sfântul Ioan Damaschin, Dogmatica, 
Despre Paradis, p. 95). Sfântul Vasile cel 
Mare, adeverind existenţa celor două părţi ale 
Raiului, zice: „Nici pe cele trupeşti nu le scoa- 
tem afară şi pe cele duhovniceşti le căutăm. Că 
precum în Legea veche era cu adevărat şi 
lucru simţit, dar avea închipuirea celor de sus, 
aşa şi Raiul îi înţelegem şi trupeşte, dar^ îl 
tâlcuim şi duhovniceşte" (Exaimeron, Cuvânt 
despre Rai, p. 8). Acelaşi sfânt spune că în Rai 
va fi o desfătare duhovnicească desăvârşită a 
celor cinci simţuri ale omului, adică a vederii, 
a auzului, a gustului şi a celorlalte simţuri. 



Aceste puţine fiind spuse despre Rai, în 
cele ce urmează vom aduce câteva mărturii 
despre împărăţia cerurilor. 

Dumnezeiasca Scriptură ne arată că îm- 
părăţia cerurilor este împărăţia tuturor veacu- 
rilor şi stăpâneşte peste toate neamurile, după 
cuvântul: împărăţia Ta, Dumnezeule, este 
împărăţia tuturor veacurilor şi stăpânirea Ta 
întru tot neamul şi neamul (Psalm 144, 13). 
împărăţia cerurilor este: „împărăţia tuturor 
nesfârşitelor fericiri" (Uşa pocăinţei, p. 221). 
împărăţia cerurilor se mai numeşte şi cetatea 
lui Dumnezeu (Evrei 11, 10); Cetatea îm- 
păratului celui Mare (Psalm 47, 2) şi Ierusa- 
limul ceresc (Apocalipsa 21, 18). împărăţia 
lui Dumnezeu nu este mâncare şi băutură, ci 
dreptate, pace şi bucurie în Duhul Sfânt (Ro- 
mani 14, 17) şi nimic necurat nu va intra în ea 
(Efeseni 5, 5; Galateni 5, 21). împărăţia lui 
Dumnezeu nu stă în cuvânt, ci în putere (I 
Corinteni 4, 20). Ea este înăuntrul nostru 
(Luca 17,21 ), 

Pentru ca cineva să intre în împărăţia ceru- 
rilor, trebuie să se nască din apă şi din Duh 



(Ioan 3, 4); să fie nevinovat ea pruncii (Matei 
19, 14), iar dreptatea lui să prisosească mai 
mult decât a fariseilor (Matei 5, 3); să fie pri- 
gonit pentru Hristos (Matei 5, 10-12); să rabde 
multe suferinţe în viaţă (Fapte 14, 22); să aibă 
desăvârşită jertfire de sine (Marcu 13, 13) şi să 
se silească în toată viaţa la lucrarea poruncilor 
lui Dumnezeu (Matei 11,12). 

Din învăţătura Sfântului Apostol Pavel 
reiese că trupurile drepţilor, după învierea cea 
de obşte, vor fi împodobite în împărăţia ceru- 
ri lor de Preabunul Dumnezeu cu patru mari 
daruri: cu nestricăciunea, puterea, duhovnicia 
şi slava (I Corinteni 15, 42-44). Referindu-se 
la primul dar al trupurilor celor proslăviţi, 
adică nestricăciunea, Sfântul Apostol Pavel 
zice: Seamăna-se trup stricăcios, înviază întru 
nestricăciune (I Corinteni 15, 42). Prin aceas- 
ta înţelegem că trupurile celor drepţi sunt 
proslăvite de Dumnezeu, după învierea cea de 
obşte, ele nemaifiind primitoare de patimi atât 
după lucrare, cât şi după putere. După lucrare 
nu vor mai avea boală, bătrâneţe, neputinţă 
sau vreo pată. Iar după putere, nu vor mai 

primi nici un fel de patimă care le-ar putea vă- 
tăma aşa cum se vatămă în acest veac, de lovi- 
re, de rană, de slăbiciune, de foame, de sete 
sau de osteneală. 

Al doilea dar al trupurilor proslăvite după 
înviere va fi „slava", adică strălucirea, după 
cuvântul care zice: Seamănă-se întru necinste, 
înviază întru slavă (I Corinteni 15, 43). Sfinţii 
Părinţi spun că trupurile drepţilor, după învi- 
ere, vor avea slavă şi strălucire în două feluri: 
ca cele transparente, precum cristalul sau apa 
limpede; ca cele ce au de la sine lumină, pre- 
cum soarele şi stelele. 

Despre prima însuşire a trupurilor înviate, 
Sfântul Grigorie Teologul spune: „Trupurile 
fericiţilor cetăţeni vor lumina întru sine cu 
strălucire şi se vor lumina cu curăţie atât de 
mult, încât ea va fi deschisă şi văzută de ochii 
tuturor". Faptul că al doilea fel va fi nu numai 
transparent şi limpede, ci şi foarte strălucit şi 
foarte luminat, reiese din cuvintele Domnului 
nostru Iisus Hristos, Care zice că drepţii vor 
străluci ca soarele în împărăţia lui Dumnezeu 
(Matei 13, 43). Acea strălucire va izvorî raze 



din frumuseţea şi podoaba fiecăruia din cei 
drepţi. 

Câta bucurie şi veselie va fi atunci când va 
vedea cineva o mulţime de sori adunaţi îm- 
preună! Dacă un singur soare aduce atâta ve- 
selie ochilor, oare cum va fi când vor străluci 
mii de mii şi milioane? Unii din Sfinţii Părinţi 
au îndrăznit să spună că „numai un singur trup 
al unui drept, de se va pogorî din cele cereşti 
pe pământ, atunci negreşit că ar acoperi cu 
strălucirea lui toate stelele şi soarele*' (Uşa 
pocăinţei, cap. 3 3 p. 248). 

Al treilea dar al trupurilor drepţilor în 
împărăţia cerurilor va fi „puterea", după măr- 
turia Sfintei Scripturi, care spune: Se seamănă 
întru slăbiciune, înviază întru putere (I Corin- 
teni 15, 43). Sfinţii Părinţi spun că atât de 
mare va fi puterea şi tăria acestor sfinţi, încât 
şi cel mai mic dintre ei va putea să clatine 
toată lumea ca pe un glob uşor. Aceste trupuri 
ale drepţilor, după înviere, nici de foc nu vor 
putea fi arse, nici de apă nu vor putea fi îne- 
cate, nici de sabia vreunui tiran nu vor putea fi 
tăiate; nici un fel de armă nu le va mai putea 

vătăma şi nici foamea, nici setea şi nici oste- 
neala nu le va birui. 

Al patrulea dar al trupurilor drepţilor, după 
înviere, este duhovnicia şi sfinţenia, după cu- 
vântul; Seamănâ-se trup firesc, înviază trup 
duhovnicesc (I Corinteni 15, 44). Atât de u- 
şoare, de subţiri şi de lesne mişcătoare vor fi 
aceste trupuri duhovniceşti ale drepţilor după 
înviere, încât cu nimic nu se vor deosebi de 
duhuri şi de îngeri. Atât de mult dar duhovni- 
cesc, atâta stăpânire şi putere se va da drep- 
ţilor, încât vor putea să se mişte din loc în loc 
cu iuţimea fulgerului. Această mişcare grab- 
nică a trupurilor duhovniceşti Solomon o asea- 
mănă cu mişcarea scânteilor focului, zicând: 
Ca scânteia pe paie vor fugi (cf. înţelepciunea 
lui Solomon 3, 7). Iar Iezechiel, prooocul, le 
aseamănă cu razele fulgerului, zicând: $i fia- 
rele alergau înainte şi înapoi iute ca fulgerul 
(Iezechiel 1, 14). 

Fericitul Augustin, arătând că atât de iute 
va fi mişcarea acestor trupuri duhovniceşti ale 
drepţilor, încât vor covârşi mişcările gânduri- 
lor, spune: „Unde voieşte duhul, acolo trupul 



este de faţă. Căci într-o clipă drepţii vor putea 
cu aceste trupuri duhovniceşti şi proslăvite să 
se suie în cer, să se pogoare în iad sau să 
ajungă la marginea pământului" (Uşa pocăin- 
ţei, cap. 3, p. 299). 

Pentru a ne da seama cât de negrăită este 
slava şi bucuria duhovnicească a celor ce au 
ajuns la Rai, prin darul şi mila Bunului Dum- 
nezeu, voi însemna aici o istorioară sfântă. 

„Era într-o chinovie un monah foarte e- 
vlavios în cele duhovniceşti, împlinind toate 
faptele bune şi care, auzind de acest stih al 
Proorocului David: O mie de ani înaintea Ta, 
Doamne, sunt ca ziua de ieri care a trecut 
(Psalm 89, 4), se tot gândea, neputând să-1 
înţeleagă. Fiindcă în acea mănăstire nu era nici 
un dascăl învăţat pe care să-1 întrebe despre 
aceste cuvinte, a făcut rugăciune stăruitoare 
către Bunul Dumnezeu ca să-i descopere înţe- 
lesul acestui stih. 

Rugându-se mult, 1-a ascultat Dumnezeu, 
Care face voia celor ce se tem de El şi, într-o 
zi, după ce s-a citit slujba Utreniei şi toţi fraţii 
s-au dus la chiliile lor, a rămas în biserică şi se 

ruga după obicei. Atunci a văzut un vultur 
nespus de frumos, zburând prin biserică şi 
apropiindu-se adesea de el. Monahul s-a bucu- 
rat de o astfel de frumuseţe şi voia să-1 prindă. 
Vulturul însă se depărta câte puţin de el, iar 
monahul mergea în urma lui. 

Urmărind acest vultur, a ieşit din biserică, 
apoi din mănăstire şi a ajuns într-o pădure din 
apropiere. Acolo a început vulturul să cânte o 
melodie aşa de plăcută şi dulce, încât monahul 
a căzut în uimire din pricina dulceţii acelei 
cântări, cugetând cu negrăită veselie la glă- 
suirea cea dulce ce este în Rai. Fiind atras de 
frumuseţea cântării vulturului, prin darul lui 
Dumnezeu, a primit atâta putere şi voinţă, 
încât nu mai simţea nici osteneală, nici altă ne- 
voie a trupului. Apoi s-a făcut în el atâta 
schimbare, încât se simţea ca şi cum ar fi chiar 
în Rai. Astfel, a ascultat acea cântare înge- 
rească timp de 300 de ani. 

După terminarea cântării, îngerul, căci în- 
ger era vulturul acela, s-a înălţat la ceruri, iar 
monahul s-a întors la mănăstire, crezând că a 
lipsit de acolo numai un ceas. Ajungând la 

mănăstire, portarul 1-a întrebat: «De unde eşti, 
părinte?». El s-a mirat că nu-1 cunoaşte şi i-a 
zis: «Eu sunt veşmântarul cutare, nu mă ştii?». 
Portarul a socotit că este ieşit din minţi şi a zis 
către dânsul: «Nici nu te-am văzut cândva în 
această mănăstire»". Iar monahul, înspăimân- 
tat, i-a spus portarului toate rânduielile chi- 
noviei, precum şi numele fraţilor. 

Portarul, după ce 1-a ascultat, 1-a dus la 
egumen şi i-a spus toate cele întâmplate. Egu- 
menul i-a adunat pe toţi călugării în faţa lui, 
dar acesta pe nici unul nu a recunoscut din cei 
pe care-i ştia el. Atunci a zis către dânşii cu 
spaimă: «Mă mir şi nu mă dumiresc, fraţilor, 
cum s-a făcut această schimbare într-un ceas 
cât am lipsit, încât să nu cunosc pe nimeni 
dintre voi şi nici voi pe mine? Martor îmi este 
Dumnezeu că nu a trecut decât un ceas de 
când am ieşit din mănăstire, după ce am citit 
pravila Utreniei şi era egumenul cutare şi cu- 
tare fraţi şi părinţi». 

Egumenul, cercetând condica unde erau 
scrise numele tuturor fraţilor, a cunoscut că de 
atunci trecuseră 300 de ani. Atunci au început 

a-1 întreba pe monah ce fel de om este şi ce 
fapte bune a săvârşit, ca să cunoască cum de 
s-a învrednicit de la Bunul Dumnezeu de un 
asemenea har. Iar el a răspuns: «Nu ştiu vreo 
altă faptă bună la mine, decât că am avut întot- 
deauna ascultare către proiestoşi şi dragoste 
desăvârşită către fraţi, că nu am smintit pe 
niciumil vreodată, dar mai ales am avut multă 
dragoste şi evlavie către Preacurata Stăpână şi 
în fiecare zi citeam icoasele ei». 

Apoi le-a povestit toate cu amănuntul, pre- 
cum şi întâmplarea cu vulturul. 

Când a terminat de povestit, cei care-1 as- 
cultau au înţeles taina şi, plângând de bucurie, 
l-au sărutat privindu-1 ca pe o zidire cerească 
şi nu pământească, căci şi cuvintele lui păreau, 
într-adevăr, dumnezeieşti şi nu omeneşti. După 
aceea, egumenul a zis: «Părinte, dă slavă lui 
Dumnezeu Care te-a învrednicit de o aseme- 
nea uimire minunată pe care n-a mai văzut-o 
cineva în acest chip, în această lume vremel- 
nică şi deşartă şi că ai înţeles o parte din acea 
cerească şi dulce cântare şi nespusă veselie. 
Cunoaşte că 300 de ani ai fost în acea uimire şi 



ţie ţi s-a părut doar un ceas. Atâta bucurie şi 
veselie vor simţi sfinţii în Rai, facându-se 
părtaşi acelei fericite desfătări a Prea Sfintei 
Treimi, încât li se vor părea o mie de ani ca o 
zi, după cuvântul lui David proorocul»* 

Acestea auzindu-le monahul, a cunoscut 
adevărul şi, slăvind pe Dumnezeu, a vărsat 
lacrimi de bucurie, apoi a cerut să se împăr- 
tăşească cu Trupul şi Sângele Domnului. După 
ce s-a împărtăşit cu Sfintele Taine, a zis cu 
multă evlavie: «Acum slobozeşte pe robul Tău, 
Stăpâne...» şi îndată şi-a dat duhul în mâinile 
Bunului Dumnezeu" (Mântuirea păcătoşilor, 
Despre negrăita slavă a Raiului, p, 472). 

Nu pot să scriu acestea fără să suspin, 
gândindu-mă cât de mare este mila şi îndu- 
rarea Preabunului Dumnezeu pentru cei ce-L 
iubesc pe Ei şi au ca mijlocitoare pe Prea- 
sfânta şi Preacurata Sa Maică, prin ale cărei 
puternice rugăciuni şi acest fericit monah a 
gustat încă în veacul de acum din fericirea şi 
veselia negrăită a Raiului. 

Căci zicea Sfântul Vasile cel Mare: „De 
eşti duhovnicesc şi cugeti mai mult decât la 

îndulcirile cele trupeşti, suie-te cu gândul 
către frumuseţile îngerilor şi învaţă-te roadele 
dreptăţii ce sunt întru dânşii. Vezi râul Bunului 
Dumnezeu cel plin de ape (Psalm 45, 4) ale 
cărui porniri veselesc cetatea lui Dumnezeu 
(Evrei 11, 10) şi al cărui meşter este numai 
Dumnezeu. Prin acea cetate curge râul lui 
Dumnezeu care începe din Eden şi care adapă 
Raiul" (Exaimeron, Cuvânt despre Rai, p. 61). 
De fericirea Raiului şi pe noi nevrednicii să ne 
învrednicească mila şi îndurarea Bunului 
Dumnezeu. AMIN! 

DESPRE DESĂVÂRŞIREA OMULUI 

„F/#, dar, voi desăvârşiţi, precum 
şi Tatăl vostru Cel din ceruri de- 
săvârşit este" (Matei 5, 48). 









în cele ee urmează m-am gândit să vorbesc 
ceva despre desăvârşirea omului pe pământ. 

Era mai bine să tac, decât să vorbesc de 
cele ce mă covârşesc, dar mă tem de pedeapsa 
slugii leneşe care a ascuns talantul în pământ 
(Matei 25, 25). îmi amintesc şi de învăţătura 
Sfântului Maxim Mărturisitorul, care zice: 
„Mulţi suntem cei ce vorbim şi puţini cei ce 
facem, însă nimeni nu trebuie să strice cu- 
vântul lui Dumnezeu pentru neglija proprie, ci 
să-şi mărturisească neputinţa sa şi să nu as- 
cundă adevărul lui Dumnezeu. Aceasta ca nu 
cumva să ne facem vinovaţi pe lângă călcarea 



poruncilor şi de răstălmăcirea cuvântului lui 
' Dumnezeu" (Filocaîia, voi. 2, p. 114). De 
aceea, am luat îndrăzneală să vă vorbesc des- 
pre desăvârşirea omului, nu cu cele ale price- 
perii mele, ci tot cu mărturiile Sfinţilor Părinţi 
ai Bisericii dreptmâritoare. 

în ce constă desăvârşirea omului credin- 
cios în viaţa pământească? La această între- 
bare Sfanţul loan Scărarul răspunde: „Desă- 
vârşirea sau nepătimirea este atunci când cel 
desăvârşit şi-a făcut trupul nestricăcios şi şi-a 
înălţat mintea deasupra zidirii şi toate simţirile 
şi le-a supus minţii, iar sufletul şi 1-a pus în 
fata lui Dumnezeu". Apoi adaugă: „Desăvâr- 
şirea este învierea sufletului înainte de cea a 
trupului, a doua treaptă după cea a îngerilor în 
cunoştinţa cea desăvârşită a lui Dumnezeu 
{Filocaîia, voi. 9, cap. 12, p. 418-419)*. 






* Filocaîia sau Culegere din Scrierile Sfinţilor 
Părinţi care arată cum se poate omul curaţi, lu- 
mina şi desăvârşi - trad. şi note de Pr.Prof. D. 
Stăniloae, Editura şi Tipografia Institutului Biblic şi 
de Misiune Ortodoxă, Bucureşti, 1976. 

„Desăvârşirea este starea de la început sau 
starea adevăratei naturi a omului, căci acea 
stare nu e o stare de închidere în sine, de limi- 
tare rigidă, ci de comunicare şi de comuniune 
cu Dumnezeu, personal, şi cu semenii. 
Aceasta este o stare de linişte pentru că este 
una cu trăirea în Dumnezeu, în care omul are 
toate şi certitudinea existenţei eterne" (Pr. 
prof. dr. D. Stăniloae, Filocalia, voi. 4, nota 
509, p. 313-314). 

Sfanţul Simeon Noul Teolog arată că desă- 
vârşirea este o a patra treaptă duhovnicească, 
zicând: „La acestea se adaugă a patra treaptă şi 
schimbare de vârstă duhovnicească. Ea este a 
bătrânului şi a celui albit la păr şi constă în 
aţintirea neabătută a privirii spre Dumnezeu, 
care este proprie celor desăvârşiţi" (Filocalia, 
voi. 8, p. 538). 

Sfântul Vasile cel Mare zice: „Cei ce s-a 
făcut iubitor de Dumnezeu şi doreşte să aibă 
cât de puţin nepătimirea Lui şi pofteşte să 
guste din sfinţenia Lui duhovnicească, din 
liniştea, din netulburarea şi blândeţea Lui, pre- 
cum şi din veselia şi bucuria ce se nasc din 



acestea, să se străduiască să-şi depărteze gân- 
durile de la toată patima materială care-i tul- 
bură sufletul; să privească cu ochi curat, ne- 
umbrit, la cele dumnezeieşti şi să se facă locaş 
nesăturat al luminii de acolo. Omul desăvârşit 
este locaş al Bunului Dumnezeu, care doreşte 
să cuprindă cât mai mult pe Dumnezeu" {Filo- 
calia, voi. 8, cap. 86, p. 189). 

Sfanţul Isaac Şirul spune despre nepă- 
timire astfel: „Nepătimirea nu înseamnă a nu 
mai simţi patimile, ci a nu le mai primi" (Filo- 
calia, voi. 8, cap. 86, p. 189). Sfântul Diadoh 
zice: „Nepătimirea nu înseamnă a nu fi răz- 
boiţi de demoni, căci pentru aceasta ar trebui, 
după Sfântul Apostol Pavel, să ieşim din lume 
(I Corinteni 5, 10), ci, fiind războiţi de ei, să 
fim şi să rămânem nebiruiţi" (Filocalia, voi. 8, 
p. 191). Sfântul Maxim Mărturisitorul zice: 
„Nepătimirea este starea paşnică a sufletului, 
datorită căreia e greu de mişcat spre păcat" 
(Filocalia, voi. 8, cap. 86, p. 192). 

Sfinţii Părinţi mai arată că, prin „îndum- 
nezeire" (desăvârşire), încetează lucrarea na- 
turii umane şi este înlocuită cu lucrările 

dumnezeieşti, atributele naturale fiind cople- 
şite de slava dumnezeiască. Astfel, Sfanţul 
Maxim Mărturisitorul spune: „Sufletul devine 
Dumnezeu, odihnindu-se, prin participarea la 
Harul dumnezeiesc, de toate lucrările sale 
mintale şi sensibile, odihnind deodată cu sine 
toate lucrările naturale ale trupului care se în- 
dumnezeieşte împreună cu sufletul, în pro- 
porţie cu participarea lui la îndumnezeire, ast- 
fel încât atunci se va arăta numai Dumnezeu, 
atât prin suflet cât şi prin trup, atributele ^natu- 
rale fiind biruite de prisosinţa slavei" (Pr. 
prof. dr. D. Stăniloae, Teologia Morală Orto- 
doxă, voi. 3,p. 313). 

Omul drept în această viaţă nu este cu totul 
desăvârşit. Sfinţii Părinţi spun că „cei ce păti- 
mesc, întinzându-se peste ei fără să se sature, 
urmăresc desăvârşirea fără sfârşit, nedesăvârşi- 
tă, ca una ce se ridică pururea peste sine însăşi 
prin adausurile ce se înalţă neîncetat prin sui- 
şuri spre Bunul Dumnezeu" (Filocalia, voi. 8; 
Sfântul Efrem Şirul, cap. 87 p. 192-193). 

Sfântul Nil Sinaitul, arătând că sunt. două 
desăvârşiri, zice: „Trebuie să înţelegem că 

sunt două desăvârşiri: una vremelnică şi alta 
veşnică". Despre cea din urmă zice Apostolul 
Pavel: Iar când va veni ceea ce este desăvâr- 
şit, atunci va înceta ceea ce este în parte (I Co- 
rinteni 13, 10). Expresia: «când va veni ceea 
ce este desăvârşit» înseamnă că aici, pe pă- 
mânt, nu putem cuprinde desăvârşirea dum- 
nezeiască. Şi iarăşi, două desăvârşiri cunoaşte 
Sfântul Apostol Pavel şi ştie pe acelaşi om 
desăvârşit şi nedesăvârşit. Pentru viaţa de faţă 
îl numeşte desăvârşit şi faţă de acel cu adevărat 
desăvârşit îl numeşte nedesăvârşit. De aceea, 
zice: Nu pentru că am luat răsplata, ori că 
sunt desăvârşit (cf. Filipeni 3, 12). Şi, după 
puţin, iar: Câţi suntem desăvârşiţi, aceasta să 
cugetăm (Filipeni 3, 15). 

Sfântul Ioan Scărarul zice: „Desăvârşirea 
celor desăvârşiţi este nedesăvârşită" (Filoca- 
lia, voi. 9, cap. 3, p. 419). De asemenea, şi 
Sfântul Macarie cel Mare zice: „Nimeni nu 
ajunge desăvârşit în veacul de acum, fiindcă 
atunci n-ar mai fi arvună ceea ce se dă aici". Şi 
iarăşi: „Ştiu pe mulţi şi mă număr şi eu printre 
aceştia, prin experienţă, şi ştiu bine că nimeni 

nu este desăvârşit aici; ci chiar de ar ajunge cu 
totul nematerial şi aproape s-ar uni cu Bunul 
Dumnezeu, păcatul merge în urma lui şi nicio- 
dată nu piere cu desăvârşire înainte de moarte" 
(Filocalia, voi. 5, Cuv. 10, p. 227-228). 

Din cele de până aici s-a văzut ce este 
desăvârşirea şi că toată desăvârşirea omului în 
această viaţă, pe pământ, îşi are nedesăvârşirea 
ei. însă cum se poate să fie cineva desăvârşit 
şi, în acelaşi timp, să fie nedesăvârşit? 

Desăvârşirea oamenilor, mai cu seamă în 
faţa Ziditorului nostru, este neînsemnată pen- 
tru că, oricât s-ar desăvârşi cineva, prin Darul 
Bunului Dumnezeu, în viaţa aceasta, el se află 
la început de desăvârşire şi creştere în cele 
duhovniceşti, deoarece omul drept şi sfânt, 
după ce a trecut din viaţa aceasta în veacul vii- 
tor, merge spre o desăvârşire mai înaltă, căci în 
veacul viitor, atât oamenii sfinţi cât şi îngerii 
merg dintr-o măsură de cunoaştere a slavei lui 
Dumnezeu în alta, după mărturia care spune: 
Merge-vor din putere în putere (Psalm 83, 8; 
Filocalia, voi. 7, cap. 56-57, p. 339-340). 

Sfinţii lui Dumnezeu merg, crescând în 
slavă, până la măsura plinătăţii lui Hristos, 
după cum arată Sfântul Apostol Pavel (Efeseni 
4, 13). Astfel stând lucrurile, trebuie să înţele- 
gem clar că desăvârşirea omului în viaţa de 
acum îşi are nedesăvârşirea ei, deoarece cel 
desăvârşit neîncetat însetează după mai multă 
desăvârşire, fiindcă cei nepătimitori se întind 
spre vârful cel dorit al altor desăvârşiri, fără să 
se sature şi prin aceasta ei fac desăvârşirea lor 
nedesăvârşită, deoarece bunătăţile cele veşni- 
ce, după cum am zis, nu au hotar. 

Omul duhovnicesc se desăvârşeşte în vea- 
cul de acum pe măsura puterii omeneşti, iar 
faţă de oceanul fără margini al desăvârşirii lui 
Dumnezeu el este la început de desăvârşire, 
fiindcă niciodată nu poate cuprinde pe deplin 
nemărginirea desăvârşirii (Filocalia, voi. 9, 
Cuv. 29, p. 419). Iată pentru care pricină şi 
Sfântul Apostol Pavel zice că desăvârşirea 
noastră este în ceruri (I Corinteni 13, 10; Evrei 
11,40; 12,23). 

Oare desăvârşirea omului pe pământ este 
obligatorie tuturor? La această întrebare vom 

răspunde, aducându-ne aminte de cuvintele 
Mântuitorului nostru Iisus Hristos spuse tână- 
rului bogat, care L-a întrebat ce să facă pentru 
a moşteni viaţa de veci: De vrei să intri în via- 
ţă, păzeşte poruncile... Iar de vrei să fii de- 
săvârşit, du-te, vinde-ţi averile tale şi le dă 
săracilor, ...după aceea, vino şi urmează-Mi 
Mie (cf. Matei 19, 17 şi 21). 

De aici se înţelege clar că porunca Mântu- 
itorului pentru desăvârşire nu este obligatorie, 
ci este lăsată la voia liberă a omului. Iar în alt 
loc a zis: Eu am venit ca viaţă să aibă şi să 
aibă din belşug (loan 10, 10), adică cel ce vrea 
să se mântuiască, să păzească poruncile lui 
Dumnezeu, iar cel ce voieşte să aibă mai multă 
viaţă, adică să fie desăvârşit, trebuie să pără- 
sească toate ale lumii şi să urmeze lui Hristos, 
cu multă răbdare şi lepădare de sine, până la 
sfârşit. Deci, a se sui cineva la treapta înaltă a 
desăvârşirii rămâne la voia lui (Kiriacodro- 
mion, p. 339). 

Faptul că desăvârşirea este lăsată la voia o- 
mului este arătat de Sfântul Grigorie Teologul, 



căci el zice: „Al puterii noastre de lege, unele 
aduc nevoie celor ce li se porunceşte care de 
nu vor fi păzite, pricinuieşte primejdie. Iar al- 
tele nu au nevoie, ci voinţă, care celor ce le vor 
păzi, pricinuieşte cinste şi răsplătire, iar celor 
ce nu le vor păzi, nici un fel de primejdie. Pre- 
cum cel ce nu este vrednic de muncă, nu s-a 
făcut îndată şi vrednic de laudă; într-acest 
chip, nici cel ce nu este vrednic de laudă, nu s-a 
făcut îndată vrednic de muncă" (Kiriacodro- 
mion, p. 339-340). 

Prin ce virtute ajunge omul la desăvârşire 
şi care sunt virtuţile celor desăvârşiţi? Sfântul 
Grigorie Palama zice: „Virtutea rugăciunii 
efectuează taina unirii noastre cu Bunul Dum- 
nezeu, căci rugăciunea este legătura făpturilor 
raţionale cu Făcătorul, dar unirea cu Dum- 
nezeu, adică desăvârşirea, este mai presus de 
rugăciunea curată. Ea înseamnă dragoste de- 
săvârşită şi aceasta nu o are omul de la sine, ci 
vine de la Dumnezeu". 

Aşadar, dragostea desăvârşită către Dum- 
nezeu este temelia celor desăvârşiţi. Nimeni 

nu ajunge însă la această dragoste decât prin 
curăţirea deplină de patimi şi mai ales prin 
rugăciunea curată. Acest lucru îl arată Sfanţul 
Maxim Mărturisitorul, zicând: „Toate virtu- 
ţile ajută minţii să ajungă la dragostea lui 
Dumnezeu, dar mai mult decât toate rugăciu- 
nea curată, căci prin aceasta, zburând spre 
Bunul Dumnezeu, iese afară din toate cele ce 
sunt" (Filocalia, voi. 7, p. 246). Virtutea rugă- 
ciunii ajută foarte mult omului să câştige dra- 
gostea de Dumnezeu, iar dragostea este „desă- 
vârşirea". Sfântul Isaac Şirul, arătând că prin 
rugăciune omul câştigă dragoste de Dumnezeu, 
zice că „dragostea este din rugăciune". 

Care sunt semnele prin care se cunosc pe 
sine şi sunt cunoscuţi de oameni cei ce au a- 
juns la desăvârşire? 

La această întrebare Sfântul Isaac Şirul 
răspunde astfel: „Celor ce au ajuns la desă- 
vârşire le este aceasta: de vor fi predaţi de 
zece ori pe zi arderii pentru dragostea oameni- 
lor, nu se vor sătura, precum a zis Moise către 
Dumnezeu: De le ierţi lor păcatul, iartâ-l; iar 

de nu, şterge-mă şi pe mine din cartea în care 
m-ai scris (Ieşirea 32, 32). De asemenea, 
Sfântul Apostol Pavel zice: M-aş ruga să fiu 
anatema de la Hristos pentru fraţii mei (Ro- 
mani 9, 3)" {Filocalia, voi. 10, Cuv. 81, p. 395). 

Deci, primul semn al celor desăvârşiţi este 
să aibă dragoste desăvârşită către Dumnezeu şi 
către oameni, după cuvântul: Cine iubeşte pe 
Dumnezeu, acela iubeşte şi pe aproapele său 
(I Ioan 4, 21). Al doilea semn al celor de- 
săvârşiţi este acela de a iubi deopotrivă pe toţi 
oamenii, atât pe duşmani cât şi pe prieteni 
(Matei 5, 44; Luca 10, 36-37). Alt semn al ce- 
lor desăvârşiţi este de a-şi pune sufletul pentru 
alţii (II Corinteni 12, 15; I Tesaloniceni 2, 8). 
Alt semn al celor desăvârşiţi, este de a şti să-şi 
stăpânească cu desăvârşire limba (Iacov 3, 2). 
Alt semn al celor desăvârşiţi este de a nu se 
încrede niciodată în puterea lor duhovnicească 
(Iov 9, 20; Filipeni 3, 12). 

Alt semn al celor desăvârşiţi este de a nu 
mai avea frică de moarte, deoarece dragostea 
scoate afară frica (I Ioan 4, 1 8). Apoi să aibă 

desăvârşită smerenie şi să se socotească pe 
sine cei mai păcătoşi (Luca 17, 10; I Timotei 
1, 15; I Corinteni 15, 9; Iov 22, 29). Alt semn 
al celor desăvârşiţi este de a avea în ei roadele 
Duhului Sfanţ, care sunt: dragostea, bucuria, 
pacea, îndelunga răbdare şi celelalte toate 
(Galateni 5, 22). 

Acestea şi încă multe altele sunt semnele 
celor ce, cu darul lui Dumnezeu, au ajuns în 
viaţa aceasta la desăvârşire, atât cât este cu 
putinţă firii omeneşti. 

Cu mila şi ajutorul Preabunului Dumnezeu 
am însemnat aici câte ceva despre virtutea cea 
prea înaltă a desăvârşirii omului. Este însă 
adevărat că pe cei desăvârşiţi îi cunoaşte 
numai Bunul Dumnezeu, Atotţiitorul şi plini- 
torul inimilor. 

Cele scrise aici nu sunt din vreo iscusinţă 
proprie, căci eu cu totul sunt păcătos şi sărac 
de orice cunoştinţă şi faptă bună, ci sunt din 
mărturiile Sfintei Scripturi, precum şi ale Sfin- 
ţilor Părinţi. 

Astfel, închei acest smerit şi prost cuvânt 
şi vă rog pe toţi să nu mă uitaţi la sfintele ru- 



găciuni pe mine cel leneş şi nelucrător, care 
am îndrăznit a zugrăvi apă pe pereţi cu care 
nu-mi pot potoli setea duhovnicească, lipsit 
fiind cu totul de lucrarea celor arătate prin 
cuvânt şi prin scris. AMIN! 

Din acelaşi ciclu: 






♦ Despre Frica de Dumnezeu şi despre 

dreapta socoteală 

♦ Despre Cunoaşterea de sine şi despre Spovedanie 

♦ Despre Ispitele celor smeriţi şi ale celor mândri, 

despre conştiinţă, plângere şi lacrimi 

♦ Despre Cele 7 pricini şi despre cele 12 trepte 

ale păcatului 

♦ Despre Citirea Sfintelor Scripturi şi cheia înţelegerii 

Ion Despre Prooroci şi proorocii mincinoşi, des- 
pre minuni şi false minuni, despre vise şi vedenii 

♦ Despre moarte, despre Judecata de Apoi şi 

despre iad 

♦ Despre Pricinile pentru care Dumnezeu îngăduie să 

fim ispitiţi şi despre ispitirea din cele 8 părţi a 
creştinului 

Ralul este o desfătare 

^^r vrednica de Dumnezeu, 

f cuviincioasa lucrării Lui 

dumnezeieşti, desfătare care 

este potrivită sfinţilor. 




Desăvârşirea sau nepătlmirea este 
învierea sufletului înainte de cea a 
trupului, zice $f. loan Scărarui. „ Ea este 
o stare de linişte pentru că este una cu 
trăirea îh Dumnezeu, în care omul are 
toate şi certitudinea existenţei 
eterne " (Pr. Prot Dr. D. Stănifoae). 
Aşadar, dragostea desăvârşită către 
Dumnezeu este temelia celor 
desăvârşiţi. Nimeni nu ajunge însă la 
această dragoste decât prin curăţia 
deplină de patimi şi mai ales prin 
rugăciunea curată. 

